text: Viceborgmester: Venstre bryder løfte om færgebilletpriser
  16 august 2015 kl. 10.05
  Viceborgmesteren på Fanø, Marius Nielsen (V), kalder det løftebrud, hvis ikke færgebilletpriserne bliver billigere.
  
  Fanøs viceborgmester Marius Nielsen (V) er oppe i det røde felt, da han mener, at Venstre er ved at løbe fra et løfte om billigere færgebilletter.
  Indenrigsministeriet fortager lige nu et såkaldt kasseeftersyn for at finde ud af, om der er penge til billigere færge-billetter. Viceborgmesteren på Fanø mener dog, at pengene burde være der.
  - Jeg kan ikke forstå, hvorfor der bliver sagt til os, at nu skal man lige finde ud af, om der er nok penge i kassen, før man kan love noget. Vi kan jo samtidig læse, at transportministeren nu også vil sænke prisen på at køre over Storebæltsbroen, siger han til TVSYD.
  Marius Nielsen (V) mener, at Fanø er blevet lovet billigere færgebilletter af Venstre, da de sad i opposition.
  - Jeg har det sådan, at når man siger noget, mens man sidder i opposition, så må det altså også have en konsekvens når man kommer i regering.
  TV SYD har i dag prøvet at få en kommentar fra Indenrigsminister Karen Ellemann, men hun har ikke ønsket at medvirke.
  Hør her Fanøs viceborgmester, Marius Nielsen (V) snakke om løftebrud i hans eget parti. (Varighed: 0:28)
  